钦定古今图书集成/明伦汇编/官常典/第698卷 > 李懋桧
## 钦定古今图书集成/明伦汇编/官常典/第698卷 > 李懋桧

按《明外史》本传：“懋桧，字克苍，安溪人。万历八年进士。
除六安知州，入为刑部员外郎。十四年三月，帝方忧
旱，命所司条上便宜。懋桧及他部郎刘复初等争言
皇贵妃及恭妃册封事，章一日并上。帝怒，欲加重谴，
言者犹不已。阁臣拟加禁遏，阴慰解帝意。居数日，帝
亦霁威，诸疏皆留中。而懋桧疏又有‘保圣躬、节内供’”、
御近习，开言路，议蠲赈、慎刑罚、重举刺、限田制七事，
亦寝不行。明年，给事中邵庶因论诚意伯刘世延剌
及建言诸臣。懋桧上言：“我祖宗之制，诸司百执事皆
许直言无隐，盖将以明目达聪，虑至深远也。庶因世
延条奏波及，言者欲概绝之，防人之口，甚于防川。庶
岂不闻斯语哉？今天下民穷财殚，所”在饥馑，山陕、河
南，妇子仳离，僵仆满道，疾苦危急之状，盖有郑侠所
不能图者，陛下不得闻且见也。迩者雷击日坛，星坠
如斗，天变示儆于上，畿辇之间，子弑父，仆弑主，人情
乖离于下庶以为海内尽无可言，群臣尽可依违淟
涊，默默固位已乎？夫在廷之臣，其为言官者十仅二
三。言官不必皆智，不为言官者不必皆愚也。无论往
事，即如迩岁冯保、张居正交通乱政，其连章保留，颂
功诩德若陈三谟、曾士楚者，并出台垣。而请剑引裾
杖谪以去者，非庶僚则新进书生也。果若庶言，天下
幸无事则可，脱有不虞之变，陛下何从而知？庶复以
堂上官禁止司属为得计。伏睹《大明律》，“百工技艺之
人，若有可言之事，直至御前奏闻，但有阻遏者斩。”《大
明会典》及《皇祖卧碑》亦屡言之。百工技艺之人，有言
尚不敢阻，况诸司百执事乎？庶言一出，志士解体。善
言日壅，主上不得闻其过，群下无所献其忠，祸天下
必自庶始。陛下必欲重百官越职之禁，不若严言官
失职之罚。当言不言，坐以负君误国之罪。“轻则记过，
重则褫官。科道当迁，一视其章奏多寡得失为殿最，
则言官无不直言，庶官无事可言。出位之禁无庸，太
平之效自致矣。”帝责其沽名，命贬一秩。科道合救，不
允。庶偕同列胡时麟、梅国楼、郭显忠复交章论劾，乃
再降一秩，为湖广按察司经历。历礼部主事。以忧归。
屡荐不起。家居二十年，始起故官。进南京兵部郎中。
天启初，终太仆少卿。